साहित्य को एक देश से दूसरे देश में पहुँचाने का महत्वपूर्ण कार्य आज इन्टरनेट के द्वारा संपन्न हो रहा है। भूमंडलीकरणऔर बाज़ारीकरण के इस दौर में हिंदी का नया रूप हमारे सामने आ रहा है। इस रूप के विकास में इन्टरनेट, वेब मीडिया, सोशल नेटवर्किंग साइट्स, ई-पत्रकारिता और ब्लॉग का महत्वपूर्ण योगदान है। हिंदी ब्लॉगिंग की शुरुआत से लेकर अब तक इसके विकास में प्रवासी हिंदी ब्लागरों का महत्वपूर्ण योगदान रहा है। इन प्रवासी ब्लॉगरों में नार्वे से सुरेश चन्द्र शुक्ल, प्रभात कुमार, रंजना सोनी, यूके से कविता वाचक्नवी, अमेरिका से लावण्या शाह, ब्रिटेन से उषा वर्मा, दिव्या माथुर, पुष्पा भार्गव, उषा राजे सक्सेना, महावीर शर्मा, कनाडा के समीर लाल, सूरीनाम से पुष्पिता, जर्मनी से अंशुमन अवस्थी, ऑस्ट्रेलिया से अनिल वर्मा, कैलाश भटनागर, जापान से ऋतुपर्ण आदि कई प्रवासी हिंदी ब्लागर लगातार योगदान दे रहे हैं। आज ऐसे ब्लागों की संख्या हज़ारों में है जो प्रवासी ब्लागरों द्वारा चलाये जा रहे हैं।